**Auerspergi s Turjaka in Tržič**

**JANA BABŠEK, FOTO: ARHIV TRŽIŠKEGA MUZEJA**

**Auerspergi so bili ena najpomembnejših avstrijskih plemiških rodbin, ki je zaznamovala številne dežele srednje Evrope, predvsem pa slovenske dežele. Njihova glavna linija je izvirala s Turjaka, rodbina je obstajala skoraj celo tisočletje. Med leti 1733 in 1807 so bili prav Turjaški lastniki tržiških posesti Tržič in Stari Gutenberg in prvi so obe posesti združili pod enim lastnikom.**

**Iz rok grofov Paradaiserejv v roke Auerspegov s Turjaka**

Posest Tržič oz. Neuhaus je bila v 16. in prvi polovici 17. stoletja v lasti rodbine Paradaiserjev, vse do časa, ko se je njihova zadnja dedinja Ana Regina poročila z baronom Wernegkhom. Zatem je posest prehajala od njih do grofov Barbo, rodbine Eghk, zatem zopet v roke grofov Barbo. Združeno gospostvo Tržič in Stari Gutenberg je od njih leta 1733 kupil **Adam Anton Sigfrid Auersperg** (1676-1739) za 61.000 goldinarjev.

**Združena tržiška posest v rokah rodbine Auersperg**

Sin Adama Antona Sigfrida je bil **Volf Engelbert Ignac** (1716-1768), ki je podedoval tržiški posesti. Ob svoji smrti leta 1768 je bilo njegovo premoženje vredno vrtoglavih 200.000 goldinarjev, to je bila vsota, ki ji ni bilo para na tedanjem Kranjskem. Poleg tržiških posesti je bil lastnik turjaške posesti, posestva Schönhau in hube na Vipavskem, hube v Trzinu in kajže v Spodnji Šiški, ter vinogradov in hube na Vrhpolju, nenazadnje tudi grofovske palače v Ljubljani. Večino časa je preživel na Turjaku, poleg tega je bival v ljubljanski palači.

Po smrti Volfa Engelberta Ignaca leta 1768 je rodbinsko premoženje podedoval njegov mlajši brat **Maria Jožef Auersperg** (1723-1805), ki je izmed vseh kranjskih Auerspergov naredil najsijajnejšo kariero v avstrijskem cesarstvu. Živel je v Ljubljani, na Dunaju, v Gradcu, med drugim je služboval kot deželni glavar na Goriškem, in Kranjskem ter guverner na Sedmograškem. Poročen je bil z Marijo Rozino grofico Seilern-Aspang, katere predniki so bili z Nizozemske. Rodilo se jima je osem otrok, dva v Ljubljani, šest v Gradcu. Pet otrok je mladih umrlo. Preživela je **Frančiška Romana Auersperg** (1756-1811), ki se je poročila z Lepopoldom Stassoldom. Z možem je živela na Dunaju. Njen edini brat, grof Franc Ksaver, ki je bil predviden za dediča, je leta 1803 s strelom končal svoje življenje. Maria Jožef je tako vso turjaško dediščino prepisal na svojega nečaka Vajkarda Auersperga (1774-1833), razen združenega gospostva Tržič-Stari Gutenberg, ki ga je zapustil hčeri Frančiški Romani poročeni grofici Strassoldo.

|  |
| --- |
| Izmed potomcev Marie Jožefa Auersperga je preživela le Frančiška Romana, poročena Strassoldo. Kot ženska ni mogla postati dedinja turjaških posesti. Vse posesti je tako podedoval njen bratranec Vajkard, tudi tržiške, vendar se je njen oče odločil, da ji s posebnim volilom prepusti posestvo Neuhaus v Tržiču. Med bratrancem Vajkardom in Frančiško Romano so izbruhnili več let trajajoči spori. Morda je bil to razlog, da je svojo posest prodala zetu grofu Josefu Radetzkemu. |

Naslednji lastnik posesti v Tržiču je bil torej feldmaršal in grof Josef Radetzky, ki se je poročil s hčerjo Frančiške Romane. Enako kot mati se je imenovala **Frančiška Romana grofica Strassoldo (imenovali so jo tudi Fanny)**. Bila potomka dveh uglednih in starih rodbin Notranje Avstrije: rodbin Strassoldo in Auersperg. Radetzky je leta 1807 tržiško posest odkupil od svoje tašče in ostal lastnik posesti do leta 1819, ko je zaradi zadolženosti posesti moral predati svojemu upniku baronu Jožefu Dietrichu.

S tem se je dokončno prekinila rodbinska povezava med Auerspergi s Turjaka in Tržičem.

\*\*\* Uporabljena literatura je objavljena v spletni različici *Tržičana*.

Foto: Grb Auerspergov v Tržiškem muzeju; lesorez, delo Vinka Ribnikarja, 1958 (foto: Suzana Kokalj)

Foto:

LITERATURA

Mohorič, Ivan 1957 *Zgodovina obrti in industrije v Tržiču*. Tržič: Mestni muzej Tržič, str.17.

Preinfalk, Miha: Auerspergi, po sledeh mogočnega tura, Zgodovinski inštitut Milka Kosa ZRC SAZU, Ljubljana 2005, str. 117, 121.

Preinfalk, Miha in ostali: Grof Radetzky in Slovenci, Zgodovinski inštitut Milka Kosa ZRC SAZU, Ljubljana 2017, str. 31,32; 69-72.

Smole, Majda: Graščine na nekdanjem Kranjskem, DZS, 1982, str. 504, 505.